## Odluka o načinu, uvjetima i naknadi za pristup podacima sudskog registra

### NN 54/1997 (27.5.1997.), Odluka o načinu, uvjetima i naknadi za pristup podacima sudskog registra

# VLADA REPUBLIKE HRVATSKE

Na temelju članka 17. stavka 3. Zakona o sudskom registru ("Narodne
novine", br. 1/95 i 57/96), Vlada Republike Hrvatske je na sjednici održanoj
12. svibnja 1997. godine, donijela

## **ODLUKU**

### **O NAČINU, UVJETIMA I NAKNADI ZA PRISTUP PODACIMA SUDSKOGA REGISTRA**

I.

Ovom Odlukom uređuju se način, uvjeti i naknada za pristup podacima
upisanim u glavnoj knjizi sudskoga registra vođenoj na računalu te evidencijskim
podacima vođenim na računalu, ovisno o korisnicima i vrstama pristupa tim
podacima.

II.

Pristup podacima sudskoga registra je svaki pojedinačni pristup podacima
o jednom subjektu upisa ostvaren putem Interneta.

III.

Preuzimanje podataka iz sudskoga registra omogućit će se posebnim programskim
rješenjem za pregled podataka sudskoga registra.

IV.

Zahtjev za pristup i zahtjev za prestanak ovlasti za pristup podacima
sudskoga registra podnosi se predsjedniku Visokog trgovačkog suda Republike
Hrvatske koji daje ili ukida dozvolu za pristup podacima sudskoga registra
ovlaštenom korisniku.

Ulazak u telekomunikacijski, računalni i aplikacijski sustav sudskoga
registra dozvoljen je uz uporabu odgovarajućih korisničkih brojeva i pripadnih
lozinki.

Osoba ovlaštena pristupiti sustavu, uz dodijeljeni korisnički broj obvezno
rabi i lozinku.

Korisnički broj i pripadna lozinka ne smiju se odati i dati na uporabu
drugoj osobi.

Svaki pristup telekomunikacijskom i računalnom sustavu sudskoga registra
mora biti automatski zabilježen korisničkim brojem, nadnevkom i vremenom
prijave i odjave.

Svaki pokušaj neovlaštenoga pristupa sustavu mora biti automatski zabilježen
korisničkim brojem, nadnevkom i vremenom, a ako je to moguće i mjestom
s kojega je takav pristup pokušan.

Za svaki pristup i davanje skupova podataka iz sudskoga registra moraju
se zabilježiti troškovi po pojedinim vrstama uporabljenih računalnih, telekomunikacijskih
i drugih sredstava (procesorsko vrijeme, radna memorija, količina I/O,
količina uporabljenoga prostora na tvrdim diskovima, trajanje pristupa,
trajanje telekomunikacijskog priključka, vrsta odnosno količina danih podataka,
vrsta i količina prenosivoga magnetskog medija, količina potrošenoga papira
i sl.).

Predsjednik Visokog trgovačkog suda Republike Hrvatske određuje osobe
ovlaštene za davanje skupova podataka iz sudskoga registra.

Izvaci iz sudskog registra koji se telekomunikacijskim putem šalju odvjetnicima
i javnim bilježnicima moraju biti potpisani uporabom ključa koji primatelju
omogućuje provjeru autentičnosti primljenog izvatka.

V.

Troškove pristupa podacima sudskoga registra čine:

- troškovi dodjele i ukidanja korisničkih oznaka i lozinki, odnosno
korisničkih računa za naplatu izdataka;

- troškovi postupka kodiranja i potpisivanja radi osiguranja vjerodostojnosti
podataka primljenih kod korisnika;

- troškovi provjere i održavanja uspostavljenih telekomunikacijskih
veza i isključivanja telekomunikacijskih veza koje uzrokuju poteškoće u
radu;

- drugi troškovi koji nastaju zbog pristupa podacima sudskoga registra,
a mogu se pojedinačno i količinski izraziti.

VI.

Za pristup podacima sudskoga registra korisnik je dužan platiti jednokratnu
naknadu za priključenje u iznosu od 5.000,00 kuna i mjesečnu pretplatu.
Mjesečna pretplata iznosi 1.000,00 kuna i plaća se do 10. u mjesecu za
sljedeći mjesec. Za svaki pristup podskupu podataka određenom člankom 12.
stavkom 1. točkama 1. do 16. Pravilnika o načinu upisa u sudski registar
("Narodne novine", br. 10/95 i 101/96), plaća se iznos od 5,00 kuna do
10. u mjesecu za prethodni mjesec.

Korisniku podataka koji kasni s plaćanjem duže od 20 dana, ukinut će
se dodijeljeni korisnički broj za pristup podacima sudskoga registra.

Naknada iz stavka 1. ove točke prihod je državnoga proračuna, s tim
što će se dio naknade koristiti za održavanje i unapređenje sudskoga registra.

VII.

Ova Odluka stupa na snagu danom objave u "Narodnim novinama."

Klasa: 740-03/97-01/01
Urbroj: 5030107-97-1
Zagreb, 12. svibnja 1997.

Predsjednik
**mr. Zlatko Mateša,** v. r.

Odluka, NN 54/1997-824